Comunicació al Govern sobre la consulta pública prèvia a l’elaboració d’un projecte de decret per a l’aprovació dels Estatuts del Consell Nacional de la Joventut de Catalunya.

Després de l’experiència obtinguda durant els anys de vigència del Decret 10/2002, de 8 de gener, d’aprovació dels Estatuts del Consell Nacional de la Joventut de Catalunya, el Departament de Treball, Afers Socials i Famílies vol dur a terme la consulta pública prèvia a l’elaboració d’un nou decret que ha de permetre modificar o derogar la regulació vigent en aquesta matèria per tal d’actualitzar i adaptar el funcionament del Consell Nacional de la Joventut de Catalunya a les formes de participació actuals de les persones joves de Catalunya, incloure la missió i valors que guien el Consell, garantir la paritat en els seus espais de decisió i adoptar un llenguatge no sexista a tota la norma.

Per tot això, a proposta del conseller de Treball, Afers Socials i Famílies, el Govern

Pren coneixement de la consulta pública prèvia a l’elaboració d’un projecte de decret per a l’aprovació dels Estatuts del Consell Nacional de la Joventut de Catalunya.

|  |
| --- |
| **Consulta relativa a:** |
| **1. Problemes que es pretenen solucionar amb la iniciativa.** |
| El Consell Nacional de la Joventut de Catalunya (CNJC) és la plataforma que aplega gairebé cent entitats juvenils de Catalunya i consells locals de joventut d’arreu del territori. Fundat l’any 1979, el CNJC promou els interessos de la gent jove a la societat i davant els poders públics. És una entitat de dret públic de base associativa amb personalitat jurídica pròpia.  Com a plataforma independent, crítica, plural i democràtica, el CNJC té sis objectius bàsics, que són: 1) fomentar i promoure l’associacionisme i participació juvenil, 2) promoure les relacions entre les entitats juvenils, 3) defensar els drets de les persones joves, 4) fer de pont entre la gent jove i els poders públics per defensar els interessos dels primers a les institucions, 5) impulsar informes i estudis sobre matèries relacionades amb joventut i 6) projectar l’activitat del moviment associatiu català en l’àmbit internacional.    Els actuals estatuts aprovats per decret (Decret 10/2002, de 8 de gener, d'aprovació dels Estatuts del Consell Nacional de la Joventut de Catalunya) i que regulen el funcionament del Consell Nacional de la Joventut de Catalunya (CNJC), ja no responen a la realitat que viu actualment el nostre país ni representa les formes organitzatives de les persones joves. En aquest sentit, el Consell Nacional de la Joventut de Catalunya i les entitats que en formen part han detectat les problemàtiques següents:  **a) El CNJC no pot representar el màxim nombre de les persones joves organitzades**  L’anàlisi de les formes de participació actuals ens desvelen que les formes d’organització de les persones joves tendeixen a ser no formals o no constituïdes jurídicament com a entitats. Aquest fet produeix un desajust amb els objectius bàsics del CNJC: ser un espai de representació de la realitat juvenil organitzada.  Per altra banda, l’existència de condicions estrictes per a l’entrada d’entitats produeix que no puguin participar del CNJC en condició de ple dret entitats juvenils que realitzen un treball singular per a la comunitat i que la seva participació aportaria un valor positiu al CNJC.  **b) La visió i valors que mouen el CNJC no apareixen a la normativa regulatòria**  El CNJC és un projecte de les entitats membres. És necessari marcar conjuntament la seva missió del projecte i constatar els valors compartits entre les entitats, dins el marc legal del Consell.  **c) L’actual normativa no garanteix la paritat**  Els estatuts actuals no inclouen específicament cap article per tal de garantir la paritat en els òrgans de govern del CNJC. En la seva redacció, a més, no s’utilitza un llenguatge no sexista. En aquest sentit, cal tenir en compte l’article 12 de la Llei 17/2015, del 21 de juliol, d’igualtat efectiva de dones i homes: les administracions públiques s’han d’atenir al principi de representació paritària de dones i homes en els nomenaments i les designacions per a tot tipus d’òrgans col·legiats. I ho han de fer d’acord amb la disposició transitòria primera de la mateixa llei, que estableix que en la primera renovació dels òrgans col·legiats a partir de l’entrada en vigor de la mateixa llei, cal atenir-se al principi de representació equilibrada.  **d) Manca de regulació d’alguns espais de decisió del CNJC i altres conceptes en els estatuts actuals**  L’any 2010, el Secretariat del CNJC va acordar generar l’equip de presidència per tal d’operativitzar algunes decisions i accions i així evitar possibles bloquejos. Els objectius de l’equip de presidència -format per la presidència i les dues vicepresidències- són principalment la coordinació del Secretariat i la presa de decisions sobre aquells aspectes més urgents o més operatius del CNJC. En aquest sentit, és necessari que els estatuts del CNJC contemplin les funcions d’aquest equip per tal de garantir-ne una gestió transparent i regulada. |
| **2. Els objectius de la iniciativa.** |
| Els principals objectius de la iniciativa son:   1. Representar el major nombre de persones joves organitzades de Catalunya. 2. Clarificar la missió i valors que guien l’acció del CNJC. 3. Actualitzar la norma al funcionament ordinari actual. 4. Garantir la paritat en els òrgans executius del CNJC. 5. Adopció d’un llenguatge no sexista. |
| **3. Les possibles solucions alternatives regulatòries i no regulatòries.** |
| Opció de “no fer res” o mantenir la situació actual. Aquesta opció comporta mantenir la norma actual, que data de l’any 2002, que es caracteritza per: 1) necessitat de constituir-se com a persona jurídica per formar part del CNJC, qüestió que dificulta una de les funcions bàsiques de l’òrgan, que és donar veu a les persones joves de Catalunya organitzades; 2) les atribucions entre els òrgans de coordinació i decisió no estan prou definides; 3) falta de previsions específiques en el text dels estatuts sobre la paritat de gènere en els òrgans de Govern i ús de llenguatge no sexista en la norma.  Opció proposada. Aquesta alternativa preveu aprovar un nou decret que inclogui les mesures següents: 1) Suprimir requisits injustificats per formar part del CNJC, en especial la necessitat d’estar constituït legalment com a entitat; 2) Definir la missió i els valors del CNJC; 3) Revisar les atribucions dels òrgans de Govern i el funcionament de l’òrgan; 4) Suprimir previsions sexistes i definició dels òrgans de govern de manera que es garanteixi la paritat de gènere.  A més, es considera que aquesta és la forma jurídica que escau, tenint en compte que els estatuts actuals es regulen per decret. |
| **4. Necessitat i oportunitat de l’aprovació** **de la norma.** |
| L’aprovació de l’esmentat decret no comportaria impactes econòmics ni ambientals de rellevància, però sí un impacte social positiu. Tampoc tindria impactes rellevants sobre les administracions públiques de Catalunya ni comporta un augment o disminució de les càrregues administratives a la ciutadania. El que ha de comportar és un millor funcionament i desenvolupament de les funcions del CNJC, així com garantir al màxim la possibilitat de participació de totes les persones joves que així ho vulguin. |